চালমুগরা
চালমুগরা বা চাউলমুগরা, সংস্কৃতে তুবরক (যার বৈজ্ঞানিক নাম- Hydnocarpus laurifolia, পূর্বের নাম Hydnocarpus wightiana) হল Achariaceae (আচারিয়াসি) পরিবারের এবং হাইডনোকার্পাস বংশের একটি চিরসবুজ সপুষ্পক বৃক্ষ। এই গাছের বীজ হতে নিষ্কাশিত চালমুগরার তেল ঐতিহ্যবাহী ভারতীয় চিকিৎসায় বিশেষকরে আয়ুর্বেদে ভেষজ ওষুধ হিসাবে ব্যবহৃত হয়। ঊনবিংশ শতকের প্রথমদিকে বিভিন্ন চর্মরোগ এবং কুষ্ঠরোগের চিকিৎসায় পশ্চিমী দেশগুলিতে সালফোনামাইড এবং অন্যান্য অ্যান্টিবায়োটিক ব্যবহারের আগে এটি ব্যাপকভাবে ব্যবহৃত হয়েছে। চালমুগরার তেল কুষ্ঠরোগের চিকিৎসায় মলম হিসাবে ব্যবহারে বা দুবেলা দশ ফোঁটা মাত্রায় কোন মিশ্রণ দ্বারা সেবনে ব্যথা ইত্যাদির উপশম হয়ে থাকে।